ગત વર્ષે અમેરિકન કેસર વાવનારા સઇ ગામના જશુભા સોઢા કહે છે, ‘ગાંધીનગર આસપાસ કોઈક જગ્યાએ અમેરિકન ખેતરની ખેતી અંગેનો લેખ મેં વાંચ્યો હતો. તેના આધારે હું ત્યાં ગયો હતો અને તેમની પાસેથી બિયારણ અને માર્ગદર્શન મેળવ્યાં હતાં. છાણિયું ખાતર વાપરીને ૫થી ૬ કિલો ઉત્પાદન મેળવ્યું હતું. જોકે હું દલાલોના ભરોસે રહ્યો અને આ નવા પ્રયોગ થકી મેળવેલું ઉત્પાદન વેચાયા વગરનું પડ્યું રહ્યું. તેથી આ વરસે કાશ્મીરી કેસરના વાવેતરનો પ્રયોગ કર્યો છે. મેં ૧૪૫ જેટલા છોડ વાવીને ખૂબ નાના પાયે આ પ્રયોગ કર્યો છે. તેનું બિયારણ કાશ્મીરથી મગાવ્યું હતું. જૂનાગઢ કૃષિ યુનિવર્સિટીમાંથી માર્ગદર્શન મેળવવા મેં પ્રયત્નો કર્યા હતા. જોકે મને પ્રોત્સાહન મળ્યું ન હતું. આ વરસે કાશ્મીરી કેસરના છોડ તો ઊગી ગયા છે, પરંતુ હજુ ફૂલ બેઠા નથી. હું પરિણામની રાહમાં છું.’